CELEX: 32015R1930
Language: et
Date: 2015-07-28 00:00:00
Title: Komisjoni delegeeritud määrus (EL) 2015/1930, 28. juuli 2015, millega täiendatakse Euroopa Parlamendi ja nõukogu määrust (EL) nr 508/2014 Euroopa Merendus- ja Kalandusfondi kohta seoses kriteeriumidega finantskorrektsioonide taseme määramiseks ja kindla määraga finantskorrektsioonide kohaldamiseks ning muudetakse komisjoni määrust (EÜ) nr 665/2008

28.10.2015   
            
            
               ET
            
            
               Euroopa Liidu Teataja
            
            
               L 282/2
            
         KOMISJONI DELEGEERITUD MÄÄRUS (EL) 2015/1930,
   28. juuli 2015,
   millega täiendatakse Euroopa Parlamendi ja nõukogu määrust (EL) nr 508/2014 Euroopa Merendus- ja Kalandusfondi kohta seoses kriteeriumidega finantskorrektsioonide taseme määramiseks ja kindla määraga finantskorrektsioonide kohaldamiseks ning muudetakse komisjoni määrust (EÜ) nr 665/2008
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu määrust (EL) nr 508/2014 Euroopa Merendus- ja Kalandusfondi kohta ja millega tunnistatakse kehtetuks nõukogu määrused (EÜ) nr 2328/2003, (EÜ) nr 861/2006, (EÜ) nr 1198/2006 ja (EÜ) nr 791/2007 ning Euroopa Parlamendi ja nõukogu määrus (EL) nr 1255/2011, (1) eriti selle artikli 105 lõiget 4,
   ning arvestades järgmist:
   
               (1)
            
            
               Ühise kalanduspoliitika eesmärkide saavutamist ei tohiks ohustada liikmesriikidepoolne ühise kalanduspoliitika eeskirjade rikkumine. Euroopa Parlamendi ja nõukogu määruse (EL) nr 1380/2013 (2) artikli 41 lõigete 1 ja 2 kohaselt antakse Euroopa Merendus- ja Kalandusfondist (EMKF) finantsabi tingimusel, et liikmesriik järgib ühise kalanduspoliitika eeskirju ning juhul, kui liikmesriik neid eeskirju ei järgi, võidakse maksed katkestada või peatada või kohaldada finantskorrektsioone liidu ühise kalanduspoliitika raames antava finantsabi suhtes.
            
         
               (2)
            
            
               Euroopa Parlamendi ja nõukogu määruse (EL) nr 1303/2013 (3) artikli 22 lõikes 7, artiklis 85 ja artikli 144 lõikes 1 on esitatud juhtumid ja tingimused, mille puhul komisjon võib kohaldada või peab kohaldama finantskorrektsioone. Kõnealuse määruse artikli 144 lõikega 7 on lisaks nähtud ette, et EMKFi fondispetsiifilistes eeskirjades võib sätestada konkreetsed alused finantskorrektsioonide tegemiseks ühise kalanduspoliitika eeskirjade eiramise tõttu.
            
         
               (3)
            
            
               Määruse (EL) nr 508/2014 artikli 105 kohaselt võib komisjon liidu finantshuvide ja maksumaksjate kaitseks kohaldada finantskorrektsioone, tühistades kogu rakenduskavale antava liidu toetuse või osa sellest ühel järgmistest juhtudest: a) liikmesriik ei ole korrigeerinud tõendatud kuluaruandes esitatud kulusid, mis on seotud määruse (EL) nr 508/2014 artikli 10 lõikes 2 osutatud kohustuste täitmata jätmisega toetusesaaja poolt, või b) liikmesriigipoolne ühise kalanduspoliitika eeskirjade raske rikkumine mõjutab tõendatud kuluaruandes sisalduvaid kulusid, kusjuures kõnealuse rikkumise tulemusena on maksed kõnealuse määruse artikli 101 alusel peatatud ning asjaomane liikmesriik ei suuda endiselt tõendada, et ta on võtnud vajalikke parandusmeetmeid kohaldatavate eeskirjade järgimiseks ja täitmise tagamiseks tulevikus.
            
         
               (4)
            
            
               Kui liikmesriigipoolse ühise kalanduspoliitika eeskirjade rikkumisega seotud kulude summat ei ole võimalik täpselt kindlaks määrata, kohaldatakse kindla määraga finantskorrektsiooni vastavalt määruse (EL) nr 508/2014 artikli 105 lõikele 3.
            
         
               (5)
            
            
               Määruse (EL) nr 508/2014 artikli 105 lõikega 4 on komisjonile antud õigus võtta vastu delegeeritud õigusakte, et kehtestada kohaldatavate finantskorrektsioonide taseme kindlaksmääramise kriteeriumid ning kindla määraga finantskorrektsioonide kohaldamise kriteeriumid. Määruse (EL) nr 508/2014 artikli 105 lõikes 1 on esitatud juhtumid, kus komisjon võib määrata finantskorrektsioonid kogu rakenduskavale või selle osale. Artikli 105 lõike 1 punktis a osutatud juhul arvutatakse toetusesaajapoolse eeskirjade eiramise finantsmõju suurus vastavalt rahastamislepingule, mis on sõlmitud toetusesaaja ja EMKFi programmi rakendamise eest vastutava riikliku pädeva asutuse vahel. Sellest tulenevalt võib kindla määraga finantskorrektsioone kohaldada üksnes määruse (EL) nr 508/2014 artikli 105 lõike 1 punktis b osutatud juhul.
            
         
               (6)
            
            
               Selleks et tagada kindla määraga finantskorrektsioonide läbipaistvus ja proportsionaalsus ning EMKFi programmi rakendavate liikmesriikide võrdne kohtlemine ja õiguskindlus, on vaja määratleda kriteeriumid komisjoni kohaldatavate finantskorrektsioonide taseme määramiseks ja kindla määraga finantskorrektsioonide kohaldamiseks.
            
         
               (7)
            
            
               Finantskorrektsioonide tase, mille määrab komisjon juhul, kui liikmesriik ei järgi ühise kalanduspoliitika eeskirju, peab olema proportsionaalne ning võtma arvesse kõnealuste eeskirjade raske rikkumise laadi, raskusastet, kestust ja korduvust.
            
         
               (8)
            
            
               On asjakohane määratleda komisjoni kindla määraga finantskorrektsioonide tasemed vastavalt finantskorrektsioonide määradele, mis on juba kehtestatud teatud tüüpi rikkumiste jaoks Euroopa struktuuri- ja investeerimisfondidest antava toetuse puhul. Samuti on asjakohane tagada piisavalt paindlik mehhanism, et proportsionaalsuse põhimõtet saaks nõuetekohaselt kohaldada.
            
         
               (9)
            
            
               Andmekogumise, -halduse ja -kasutuse valdkonnas tuleks komisjoni määruse (EÜ) nr 665/2008 (4) artikli 6 sätted asendada kindla määraga finantskorrektsioone käsitlevate käesoleva määruse sätetega. Seepärast tuleks kõnealune artikkel välja jätta.
            
         
               (10)
            
            
               Käesolev määrus ei tohiks mõjutada sellise toetuse andmise jätkamist või muutmist, mille komisjon on heaks kiitnud vastavalt nõukogu määrusele (EÜ) nr 861/2006 (5).
            
         
               (11)
            
            
               Nõukogu määruse (EÜ) nr 199/2008 (6) artiklis 8 on sätestatud, et liidu finantsabi vähendamine ei ületa 25 % riikliku programmi aastasest kogumaksumusest. Sellest tulenevalt tuleks andmekogumise, -halduse ja -kasutuse valdkonnas kohaldada käesolevas määruses sätestatud finantskorrektsioonide maksimaalset kindlat määra alles pärast kõnealuse artikli 8 kehtetuks tunnistamist.
            
         
               (12)
            
            
               Võttes arvesse, kui oluline on tagada kõigi liikmesriikide ühesugune ja võrdne kohtlemine alates programmiperioodi algusest, peaks käesolev määrus jõustuma järgmisel päeval pärast selle avaldamist Euroopa Liidu Teatajas,
            
         ON VASTU VÕTNUD KÄESOLEVA MÄÄRUSE:
   Artikkel 1
   Reguleerimisese
   Käesolevas määruses on sätestatud kriteeriumid finantskorrektsioonide taseme määramiseks ja kindlate määrade kohaldamiseks vastavalt määruse (EL) nr 508/2014 artiklile 105.
   Artikkel 2
   Finantskorrektsioonide taseme määramise kriteeriumid
   Finantskorrektsiooni tase ühise kalanduspoliitika eeskirjade eiramise juhtudel, millele on osutatud määruse (EL) nr 508/2014 artikli 105 lõikes 1, määratakse vastavalt järgmistele kriteeriumidele:
   
               a)
            
            
               ühise kalanduspoliitika eeskirjade eiramisest mere bioloogilistele ressurssidele tuleneva võimaliku kahju suurus;
            
         
               b)
            
            
               ühise kalanduspoliitika eeskirjade eiramise sagedus;
            
         
               c)
            
            
               ühise kalanduspoliitika eeskirjade eiramise kestus;
            
         
               d)
            
            
               liikmesriigi võetud parandusmeetmed.
            
         Artikkel 3
   Kindla määra kohaldamise kriteeriumid
   1.   Määruse (EL) nr 508/2014 artikli 105 lõikes 3 osutatud kindlad finantskorrektsiooni määrad on 2 %, 5 %, 10 %, 25 %, 50 % või 100 % liidu toetusest, mis on eraldatud liikmesriigi rakenduskava raames asjaomaste liidu prioriteetide või nende asjaomaste osade jaoks.
   2.   Vahemik, mille piires kohaldatakse kindla määraga finantskorrektsioone ühise kalanduspoliitika eeskirjade eiramise üksikjuhtumite korral, on sätestatud lisas.
   3.   Kui komisjon on ühes ja samas määruse (EL) nr 508/2014 artikli 102 kohases rakendusaktis määranud liidu sama prioriteediga seoses kindlaks mitu ühise kalanduspoliitika eeskirjade eiramise juhtumit, siis finantskorrektsiooni kindlat määra ei kumuleerita, vaid kehtestatakse kõrgeim määr, mis jääb kõnealuste juhtumite puhul kohaldatavasse vahemikku.
   4.   Kui komisjoni on ühise kalanduspoliitika teatava eeskirjade eiramise juhu suhtes rakendanud finantskorrektsioone ja asjaomane liikmesriik ei ole asjakohaseid parandusmeetmeid võtnud, võib kindlat määra suurendada järgmise kõrgema tasemeni vahemikus, mida kohaldatakse ühise kalanduspoliitika kõnealuse eeskirjade eiramise korral.
   5.   Lisaks juhtudele, mille suhtes kohaldatav finantskorrektsiooni määr on selgesõnaliselt esitatud lisas, võib kohaldada kindlat määra 100 % liidu toetusest, mis on eraldatud liikmesriigi rakenduskava raames liidu asjaomaste prioriteetide või nende osade jaoks, kui:
   
               a)
            
            
               ühise kalanduspoliitika eeskirjade eiramine on nii põhimõtteline, sage või laialt levinud, et see kujutab endast asjaomase süsteemi täielikku läbikukkumist ning seab ohtu liikmesriigi meetmete õiguspärasuse või ühise kalanduspoliitika rahastamise korrapärasuse; või
            
         
               b)
            
            
               on tõendeid selle kohta, et liikmesriik on tahtlikult jätnud ühise kalanduspoliitika eeskirjade eiramise heastamata.
            
         Artikkel 4
   Üleminekusätted
   Käesolev määrus ei mõjuta määruse (EÜ) nr 861/2006 kohaselt komisjoni heaks kiidetud abi jätkamist ega muutmist, sealhulgas täielikku või osalist tühistamist.
   Artikkel 5
   Määruse (EÜ) nr 665/2008 muutmine
   Määruse (EÜ) nr 665/2008 artikkel 6 jäetakse välja.
   Artikkel 6
   Jõustumine
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Seoses lisa 4. kategoorias esitatud eeskirjade eiramisega andmekogumise, -halduse ja -kasutuse valdkonnas, kohaldatakse käesoleva määruse artikli 3 lõiget 5 alates kuupäevast, mil tunnistatakse kehtetuks määruse (EÜ) nr 199/2008 artikkel 8.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 28. juuli 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  Euroopa Parlamendi ja nõukogu määrus (EL) nr 508/2014, 15. mai 2014, Euroopa Merendus- ja Kalandusfondi kohta ja millega tunnistatakse kehtetuks nõukogu määrused (EÜ) nr 2328/2003, (EÜ) nr 861/2006, (EÜ) nr 1198/2006 ja (EÜ) nr 791/2007 ning Euroopa Parlamendi ja nõukogu määrus (EL) nr 1255/2011 (ELT L 149, 20.5.2014, lk 1).
   
      (2)  Euroopa Parlamendi ja nõukogu määrus (EL) nr 1380/2013, 11. detsember 2013, ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22).
   
      (3)  Euroopa Parlamendi ja nõukogu määrus (EL) nr 1303/2013, 17. detsember 2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320).
   
      (4)  Komisjoni määrus (EÜ) nr 665/2008, 14. juuli 2008, millega kehtestatakse nõukogu määruse (EÜ) nr 199/2008 (kalandussektori andmete kogumist, haldamist ja kasutamist käsitleva ühenduse raamistiku loomise ning ühise kalanduspoliitikaga seotud teadusliku nõustamise toetamise kohta) üksikasjalikud rakenduseeskirjad (ELT L 186, 15.7.2008, lk 3).
   
      (5)  Nõukogu määrus (EÜ) nr 861/2006, 22. mai 2006, millega kehtestatakse ühenduse finantsmeetmed ühise kalanduspoliitika rakendamiseks ja mereõiguse valdkonnas (ELT L 160, 14.6.2006, lk 1).
   
      (6)  Nõukogu määrus (EÜ) nr 199/2008, 25. veebruar 2008, kalandussektori andmete kogumist, haldamist ja kasutamist käsitleva ühenduse raamistiku loomise ning ühise kalanduspoliitikaga seotud teadusliku nõustamise toetamise kohta (ELT L 60, 5.3.2008, lk 1).
   
      LISA
      
                  Eiramisjuhtumid (1)
                  
               
               
                  Kindlate määrade vahemik
               
            
                  
                     1. kategooria: suutmatus panustada määruse (EL) nr 1380/2013 artikli 2 lõikes 2 sätestatud ühise kalanduspoliitika eesmärkidesse, mis on olulised mere bioloogiliste ressursside kaitse seisukohast
                  
               
            
                  1.1
               
               
                  Suutmatus tagada, et peetakse kinni liikmesriikidele määruse (EL) nr 1380/2013 artiklite 16 ja 17 kohaselt eraldatud kalapüügivõimalustest.
               
               
                  25–100 %
               
            
                  1.2
               
               
                  Suutmatus järgida määruse (EL) nr 1380/2013 artiklis 7 loetletud eri liiki kaitsemeetmetes sätestatud nõudeid.
               
               
                  10–100 %
               
            
                  
                     2. kategooria: suutmatus täita kalavarude kaitsega seotud rahvusvahelisi kohustusi
                  
               
            
                  2.1
               
               
                  Suutmatus täita kohustusi, mis tulenevad määruse (EL) nr 1380/2013 artiklist 28.
               
               
                  10–100 %
               
            
                  
                     3. kategooria: suutmatus tagada laevastiku ja loodusvarade vaheline tasakaal
                  
               
            
                  3.1
               
               
                  Määruse (EL) nr 1380/2013 artikli 22 lõikes 2 esitatud kõigile tingimustele vastava, laevastiku püügivõimsuse ja püügivõimaluste vahelist tasakaalu käsitleva aruande esitamata jätmine.
               
               
                  2–25 %
               
            
                  3.2
               
               
                  Suutmatus rakendada määruse (EL) nr 1380/2013 artikli 22 lõike 4 kohast tegevuskava, kui selline kava lisatakse iga-aastasele aruandele.
               
               
                  5–25 %
               
            
                  3.3
               
               
                  Suutmatus tagada, et enne püügivõimsuse tühistamist avaliku sektori toetuse abil tühistatakse vastavad kalapüügiload ja kalalaevatunnistused ning et kõnealust püügivõimsust ei asendata, nagu on osutatud määruse (EL) nr 1380/2013 artikli 22 lõigetes 5 ja 6.
               
               
                  10–50 %
               
            
                  3.4
               
               
                  Suutmatus tagada, et püügivõimsus ei ületa ühelgi hetkel püügivõimsuse ülempiire, mis on sätestatud määruse (EL) nr 1380/2013 artikli 22 lõikes 7 ja II lisas.
               
               
                  10–50 %
               
            
                  3.5
               
               
                  Suutmatus rakendada laevastiku koosseisu arvamise või koosseisust väljaarvamise kava vastavalt määruse (EL) nr 1380/2013 artiklis 23 sätestatud nõuetele.
               
               
                  10–25 %
               
            
                  3.6
               
               
                  Suutmatus hallata kalalaevastiku registrit kooskõlas määruse (EL) nr 1380/2013 artikliga 24 ja komisjoni määrusega (EÜ) nr 26/2004 (2).
               
               
                  10–50 %
               
            
                  
                     4. kategooria: suutmatus rakendada määruse (EL) nr 1380/2013 artikli 25 kohaseks andmete kogumiseks, haldamiseks ja kasutamiseks määruses (EÜ) nr 199/2008 täpsemalt määratletud ühenduse raamistikku, mille tõttu puudub teave loodusressursside kohta
                  
               
            
                  4.1
               
               
                  Suutmatus koguda ja hallata kalavarude majandamiseks vajalikke bioloogilisi, tehnilisi, keskkonnaalaseid ja sotsiaal-majanduslikke andmeid kooskõlas määruse (EÜ) nr 199/2008 artiklitega 4, 13 ja 17.
               
               
                  2–25 %
               
            
                  4.2
               
               
                  Suutmatus esitada igal aastal kooskõlas määruse (EÜ) nr 199/2008 artikliga 7 aruanne riiklike andmekogumisprogrammide rakendamise kohta ja teha see üldsusele kättesaadavaks.
               
               
                  2–10 %
               
            
                  4.3
               
               
                  Suutmatus tagada kalavarude majandamist käsitlevate teaduslike andmete kogumise ja haldamise kooskõlastamine riiklikul tasandil vastavalt määruse (EÜ) nr 199/2008 artiklile 4.
               
               
                  2–5 %
               
            
                  4.4
               
               
                  Suutmatus kooskõlastada andmete kogumist sama piirkonna teiste liikmesriikidega vastavalt määruse (EÜ) nr 199/2008 artiklile 5.
               
               
                  2–25 %
               
            
                  4.5
               
               
                  Suutmatus esitada lõppkasutajatele andmed õigel ajal kooskõlas määruse (EÜ) nr 199/2008 artiklitega 18–20.
               
               
                  2–25 %
               
            
                  
                     5. kategooria: Suutmatus luua tõhus kontrolli- ja rakendussüsteem
                  
               
            
                  5.1
               
               
                  Suutmatus järgida kontrolli ja rakendamise üldpõhimõtteid vastavalt nõukogu määruse (EÜ) nr 1224/2009 (3) II jaotisele.
               
               
                  10–50 %
               
            
                  5.2
               
               
                  Suutmatus tagada, et järgitaks vetele ja kalavarudele juurdepääsu üldtingimusi vastavalt määruse (EÜ) nr 1224/2009 III jaotisele.
               
               
                  10–50 %
               
            
                  5.3
               
               
                  Suutmatus kontrollida turustamist, et tagada kalandus- ja vesiviljelustoodete tõhus jälgitavus vastavalt määruse (EÜ) nr 1224/2009 V jaotisele.
               
               
                  10–50 %
               
            
                  5.4
               
               
                  Suutmatus teha tõhusat järelevalvet ja kontrolli ning tagada, et ühise kalanduspoliitika eeskirjade mis tahes rikkumise puhul võetakse süsteemselt piisavaid täitemeetmeid vastavalt määruse (EÜ) nr 1224/2009 VI, VII ja VIII jaotisele.
               
               
                  10–50 %
               
            
                  5.5
               
               
                  Suutmatus koostada ja rakendada määruse (EÜ) nr 1224/2009 artikli 46 kohaseid riiklikke kontrollimeetmete programme ja, kui see on asjakohane, täita komisjoni poolt kõnealuse määruse IX jaotise kohaselt kehtestatud kontrolli- ja inspekteerimise eriprogramme.
               
               
                  10–50 %
               
            
                  5.6
               
               
                  Suutmatus teha koostööd komisjoniga, et hõlbustada komisjoni ametnikel nende ülesannete täitmist kontrollimisel, sõltumatul inspekteerimisel ja auditite tegemisel vastavalt määruse (EÜ) nr 1224/2009 X jaotisele.
               
               
                  2–50 %
               
            
                  5.7
               
               
                  Suutmatus rakendada meetmeid, mida komisjon on otsustanud võtta, tagamaks et liikmesriigid täidavad ühise kalanduspoliitika eesmärke, näiteks tegevuskavad ja muud meetmed vastavalt määruse (EÜ) nr 1224/2009 XI jaotisele.
               
               
                  10–50 %
               
            
                  5.8
               
               
                  Suutmatus täita nõudeid, mis on kehtestatud andmetele ja teabele juurdepääsu, analüüsi, valideerimise ja vahetamise suhtes vastavalt määruse (EÜ) nr 1224/2009 XII jaotisele.
               
               
                  2–25 %
               
            
                  5.9
               
               
                  Suutmatus kontrollida nõukogu määruse (EÜ) nr 1005/2008 (4) III jaotise kohase püügisertifitseerimissüsteemi tõhusat rakendamist.
               
               
                  10–50 %
               
            
                  5.10
               
               
                  Suutmatus tegutseda määruse (EÜ) nr 1005/2008 artikli 26 lõike 3, artiklite 39 ja 40 kohase väidetava või teatatud ebaseadusliku, teatamata ja reguleerimata kalapüügi korral.
               
               
                  5–50 %
               
            
                  
                     6. kategooria: suutmatus luua tõhusate, proportsionaalsete ja hoiatavate karistuste toimiv süsteem ja seda rakendada
                  
               
            
                  6.1
               
               
                  Suutmatus teavitada rikkumise korral lipuliikmesriiki, liikmesriiki, kelle kodanik rikkuja on, või mõnda muud liikmesriiki, kes on huvitatud nõuete täitmise tagamiseks määruse (EÜ) nr 1224/2009 artikli 89 lõike 4 kohaselt võetud meetmete järelmeetmetest.
               
               
                  2–10 %
               
            
                  6.2
               
               
                  Suutmatus võtta viivitamata meetmeid vastavalt määruse (EÜ) nr 1224/2009 artiklile 91, et takistada tõsiselt rikkumiselt tabatud kalalaevade kaptenitel või teistel füüsilistel ja juriidilistel isikutel oma tegevust jätkata.
               
               
                  10–50 %
               
            
                  6.3
               
               
                  Suutmatus kehtestada kriteeriumid, et määrata kindlaks rikkumise tõsidus ühise kalanduspoliitika eeskirjade määruse (EÜ) nr 1005/2008 artikkel 42 kohaselt.
               
               
                  10–50 %
               
            
                  6.4
               
               
                  Suutmatus tagada tõhusate karistuste süsteemne rakendamine ühise kalanduspoliitika eeskirjade rikkumiste eest ning nende karistuste piisav rangus ja proportsionaalsus rikkumise raskusastmega, et tagada hoiatav mõju ja jätta rikkumiste toimepanijaid vähemalt ilma nende rikkumisest tulenevast majanduslikust kasust vastavalt määruse (EÜ) nr 1224/2009 VIII jaotisele.
               
               
                  10–50 %
               
            
                  6.5
               
               
                  Suutmatus kohaldada kalalaevatunnistuse omanike ja kaptenite suhtes määruse (EÜ) nr 1224/2009 artikli 92 kohast tõsiste rikkumiste punktisüsteemi.
               
               
                  10–50 %
               
            
                  6.6
               
               
                  Suutmatus luua ja hallata määruse (EÜ) nr 1224/2009 artikli 93 kohast riiklikku rikkumiste registrit.
               
               
                  10–50 %
               
            
         (1)  Määratletud vastavalt Euroopa Parlamendi ja nõukogu 15. mai 2014. aasta määruse (EL) nr 508/2014 (Euroopa Merendus- ja Kalandusfondi kohta ja millega tunnistatakse kehtetuks nõukogu määrused (EÜ) nr 2328/2003, (EÜ) nr 861/2006, (EÜ) nr 1198/2006 ja (EÜ) nr 791/2007 ning Euroopa Parlamendi ja nõukogu määrus (EL) nr 1255/2011) (ELT L 149, 20.5.2014, lk 1) artiklile 102.
      
         (2)  Komisjoni määrus (EÜ) nr 26/2004, 30. detsember 2003, ühenduse kalalaevastiku registri kohta (ELT L 5, 9.1.2004, lk 25).
      
         (3)  Nõukogu määrus (EÜ) nr 1224/2009, 20. november 2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006 (ELT L 343, 22.12.2009, lk 1).
      
         (4)  Nõukogu määrus (EÜ) nr 1005/2008, 29. september 2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks ning muudetakse määrusi (EMÜ) nr 2847/93, (EÜ) nr 1936/2001 ja (EÜ) nr 601/2004 ning tunnistatakse kehtetuks määrused (EÜ) nr 1093/94 ja (EÜ) nr 1447/1999 (ELT L 286, 29.10.2008, lk 1).